Derick Hougaard se hartroerende brief aan seunsKarlien van Jaarsveld saam met die tweeling, Eliah en Daniël. Foto: Facebook. Oud-Springbokrugbyspeler Derick Hougaard het in ŉ hartroerende “brief” op Facebook geskryf hoe baie hy na sy tweelingseuns verlang. “Julle is die rede hoekom ek soggens opstaan, al voel dit ek kan nie,” het hy geskryf. Die brief, wat saam met ŉ foto van die tweeling, Eliah en Daniël, geplaas is, vertel van Hougaard se hartseer oor hy nie meer elke dag sy kinders kan sien nie. Die seuns word in Desember twee jaar oud. “Maar wat Pappa vang, is dat ek voel ek drop julle. En nie daar is om julle elke keer as julle val op te tel nie. Dat ek nie die laaste gesig is wat julle sien wanneer julle gaan slaap nie. En ook nie die laaste persoon wat julle soen en julle sien voor julle droomland toe gaan, daar waar Jesus julle die mooiste drome laat droom nie,” het hy geskryf. Die brief lui verder: “Ek wonder wat kon ek meer of minder doen om julle ŉ heel huis te gee. En dat julle my voorbeelde dagin en daguit kan volg. Die goeie natuurlik, nie die slegte nie. Ek hoop jaar van nou kan julle nog steeds lees hoe baie lief ek julle het en altyd julle pa gaan wees. En werk dat julle goed kan ervaar wat julle voorlopers in julle era sal wees. Ek mis alles van julle grootword. Daai pragtige lyfies. Maar moet my droom aanpas. Onselfsugtig wees en julle geluk gun. Want my behoeftes en waardes tel vir nou nul.” Hougaard is onlangs van die sangeres Karlien van Jaarsveld geskei, skaars 42 dae nadat hulle die egskeiding op sosiale media aangekondig het. In die emosionele brief sê hy: “En aan elke Pa, hou jou gesin heel. Al moet jy alles los wat seer veroorsaak. Kinders red ŉ vrou en ŉ vrou red ŉ man. Die regte vrou is die beste iets wat God ooit gemaak het.” Hy het ten slotte geskryf: “Julle gaan nog diep spore stap. En ek sal in die agtergrond julle grootste ondersteuner wees. Met trane in my oë. Ek hoop ek los ŉ legacy waarop julle trots sal wees om my julle pa te noem al gebeur wat. Love you guys.” Lees die volle brief hier.